[pic] | ЕВРОПЕЙСКА КОМИСИЯ |

Брюксел, 6.4.2011

COM(2011) 177 окончателен

СЪОБЩЕНИЕ НА КОМИСИЯТА ДО СЪВЕТА

относно участието на Европейския съюз в Шестата министерска конференция за опазването на горите в Европа (Осло, 14—16 юни 2011 г.)

СЪОБЩЕНИЕ НА КОМИСИЯТА ДО СЪВЕТА

относно участието на Европейския съюз в Шестата министерска конференция за опазването на горите в Европа (Осло, 14—16 юни 2011 г.)

Шестата министерска конференция за опазването на горите в Европа ще се проведе на 14, 15 и 16 юни 2011 г. в Осло, Норвегия. Очаква се над 40 европейски държави, сред които всички държави-членки на ЕС, да участват в конференцията, организирана съвместно от Норвегия и Испания.

Обсъждането на политиката за горите в рамките на министерски конференции, коeто през 2009 г. бе преименуванo на „Forest Europe“, представлява междуправителствен процес, направляван от съответните държави, чието начало беше поставено през 1990 г. с цел насърчаване на устойчивото управление на горите в Европа. Той се осъществява чрез доброволни ангажименти, поети от страните по него, които понастоящем са 47. ЕС участва в процеса от самото начало и досега е подписал всички резолюции и декларации.

От 1990 г. насам са проведени пет министерски конференции. Първата от тях, свикана през 1990 г. в Страсбург, бе посветена до голяма степен на наблюдението и опазването на горите, както и на въпроси, свързани с изследването на горите. На Втората министерска конференция, проведена през 1993 г. в Хелзинки, бяха разгледани устойчивото управление на горите, съхранението на биологичното разнообразие в тях, взаимовръзката между горите и климата, както и въпросите на горското стопанство в държавите от Централна и Източна Европа. Ангажиментите, поети на Третата министерска конференция, състояла се през 1998 г. в Лисабон, бяха насочени към социално-икономическите аспекти на горското стопанство в Европа, като бяха приети общоевропейски критерии и показатели за устойчиво управление на горите. Четвъртата министерска конференция, проведена през 2003 г. във Виена, разгледа включването на устойчивото управление на горите в по-широкия контекст на устойчивото развитие, а последната министерска конференция, състояла се през 2007 г. във Варшава, обърна внимание на горите в контекста на производството на дървен материал и енергетиката, както и на връзките между горите и водните ресурси.

На последните пет министерски конференции Комисията, представлявана от комисаря по земеделие, бе упълномощена от Съвета да участва от името на Европейския съюз и да подпише декларациите и резолюциите на министрите редом с държавите-членки.

Два вида решения се очаква да бъдат приети на Шестата министерска конференция за опазването на горите в Европа:

(1) Юридически задължително: за започване на преговори и учредяване на международен комитет за водене на преговори с мандат за разработване на юридически задължително споразумение за горите в Европа. Приложението към посоченото решение ще съдържа процедурния правилник на международния комитет за водене на преговори.

(2) Юридически незадължително: за разработване на нова визия, мисия, цели и задачи на процеса „Forest Europe“, както и действията на национално и европейско равнище, които да бъдат предприети доброволно, по примера на декларациите и резолюциите на министрите от предишните министерски конференции.

Министерските решения ще бъдат изпратени на министрите за приемане чрез подписване.

Съответните служби на Комисията взеха активно участие в подготвителния етап на предстоящата конференция.

Участието на Европейския съюз в Шестата министерска конференция се налага поради следните причини:

- конференцията е свързана с изпълнението на общоевропейско равнище на поетите в миналото международни ангажименти не само от държавите-членки, но и от Европейския съюз,

- с оглед на започването и провеждането на преговори с участието на трети държави за юридически задължително споразумение в области от компетентността на ЕС, Комисията трябва да поеме активна роля, за да гарантира, че се спазват разпоредбите на Договора, свързани с външното представителство на ЕС, че се взема под внимание върховенството на правото на ЕС, и че участието на ЕС в решението за започване на преговорите и самият преговорен процес се осъществяват в тясно сътрудничество с държавите-членки,

- като страна, подписала министерските декларации от Страсбург, Хелзинки, Лисабон, Виена и Варшава, Европейският съюз взема непосредствено участие в свързаните с тях последващи действия и изпълнение,

- предметът на министерските декларации до голяма степен съвпада с Резолюцията на Съвета от 15 декември 1998 г. относно стратегия за горите в Европейския съюз и Плана за действие на ЕС за горите[1], както и с целите на политиките на ЕС, в т. ч.: развитие на селските райони, енергетика, околна среда и биологично разнообразие, климат, научноизследователско и технологично развитие.

В резултат на това Комисията препоръчва на Съвета да:

1. приеме решение за участие на Комисията от името на Европейския съюз в Шестата министерска конференция „Forest Europe“ за опазването на горите в Европа, която ще бъде проведена на 14—16 юни 2011 г. в Осло;

2. приеме решение Комисията да подпише министерските решения от Осло от името на ЕС и редом с държавите-членки. Подписът на Комисията не представлява ангажимент за съвместни мерки, попадащи извън компетентността/правомощията на Европейския съюз.

СПИСЪК НА ОСНОВНИТЕ ДОКУМЕНТИ

АКТОВЕ ОТ ШЕСТАТА МИНИСТЕРСКА КОНФЕРЕНЦИЯ ЗА ОПАЗВАНЕТО НА ГОРИТЕ В ЕВРОПА

- министерски решения от Осло,

- процедурен правилник на международния комитет за водене на преговори за съставяне на юридически задължително споразумение за горите в Европа.

СВЪРЗАН ДОКУМЕНТ:

- препоръка на Комисията за решение на Съвета относно участието на Европейския съюз в преговорите за юридически задължително споразумение за горите в Европа.

-

[1] COM(2006) 302 окончателен.